**SZABÁLYOZÁSI KÓDEX**

**HORIZONT 2020 Cities-4-People projekt 2. fázis tesztbeavatkozás Infopark mobilitási hálózat kiépítése (Budapesten)**

**1. Közterülethasználat**

Az Önkormányzat a mellékelt ábra szerinti közterületet (összesen maximum 160 m2 / tesztbeavatkozás), a vonatkozó partnerségi együttműködési megállapodásban rögzített határidőben (**2020. február 1. és 2020. október 31.** de legkésőbb 2020. november 30 -ig), ideiglenesen és ingyenesen rendelkezésre bocsájtja az Együttműködő Partnerek részére az Infopark mobilitási hálózat 4 db állomásának helyszínét jelölő ábrán látható felosztás szerint. A rendelkezésre bocsátott közterület, mely Együttműködő Partnerenként kb. 10 m2 közterület-használatot jelent, a 2020. évi mobilitási pont tesztbeavatkozás egyik megvalósítási helyszíne. A **helyszín 1 (pontos cím, helyrajzi számmal),** gyalogos forgalom fenntartása mellett, pontosan körül határolt megvalósítási helyszínként vehetik igénybe az Együttműködő Partnerek az Önkormányzattal előre egyeztetettek szerint, kizárólag a Projekt 2020. évi Infopark mobilitási hálózat tesztbeavatkozás megvalósítása céljából. Autó-megosztó (car-sharing) szolgáltatás esetén az Önkormányzat 6-6 db gépjármű helyet biztosít az Infopark mobilitási hálózat állomásainak helyszínén, annak érdekében, hogy a rendelkezésre állást Együttműködő Partner biztosítani tudja. Az Együttműködő Partner az Infopark mobilitási hálózaton folytatott jogszabályokba ütköző magatartása a partnerségi együttműködési megállapodás azonnali hatályú megszűnését vonja maga után. 2020. évi tesztbeavatkozás Infopark mobilitási hálózat 4 megjelölt állomását/pontját olyan állapotban kell elhagynia az Együttműködő Partnernek, amilyen állapotban azt átvette. Az Együttműködő Partner feladata és kötelessége a számára kijelölt terület tisztaságának és használhatóságának a fenntartása, pl. akadálymentes, biztonságos és kényelmes megközelíthetőség, megfelelő parkolás biztosítása.

**1.1 Cities-4-People (C4P) projekt 2020. évi Infoparkban tervezett tesztbeavatkozás működési helyszínén biztosított szolgáltatások, és a hálózat egyes állomás helyszínei és annak részletei**

**XI. kerület Infopark mobilitási hálózat szolgáltatásai:**

* kerékpáros közösségi közlekedési rendszer
* önkiszolgáló kerékpárkölcsönző
* elektromos robogó megosztó
* elektromos rollermegosztó
* elektromos közösségi autómegosztó
* Információs pont (térkép, épületek – BME térképállvány telepítése)

**Az Infopark mobilitási hálózat XI. kerületben tervezett négy állomásának helyszínei a következők:**

* Szent Gellért tér (1111 Budapest, Szent Gellért tér, M4 metrófeljáróval szemben, Cseh Tamás szobor mellett)
* Egry József utca (1111 Budapest, Egry József utca 2., BME E épület és az átjáró közé; meglévő MOL bubi állomás mellé)
* Magyar tudósok körútja (1117 Budapest, Magyar tudósok körútja, meglévő MOL Bubi állomás mellé)
* Infopark villamos megálló (1117 Budapest, Neumann János / Infopark Sétány, meglévő MOL Bubi állomás mellé)

**XI. kerület Infopark mobilitási hálózat állomás részletei:**

**Szent Gellért tér állomás célja**: Közösségi közlekedés (M4 metró és villamosok) valamint a megosztáson alapúló mikromobilitási eszközök között segíti a módváltást a BME kampuszának északi fele és a belváros felé.

* szolgáltatók által biztosított eszközök: kerékpáros közösségi közlekedési rendszer, önkiszolgáló kerékpárkölcsönző, rollermegosztó rendszerek, robogó megosztó rendszerek
* Fővárosi Önkormányzat által biztosított eszközök: 4 db kerékpártámasz, információs tábla

**Egry József utca állomás célja**: BME kampuszának déli kapuja a megosztáson alapuló közlekedési módok számára, módváltás segítése a Petőfi híd budai hídfő villamosmegálló és a megosztáson alapuló szolgáltatások között.

* szolgáltatók által biztosított eszközök: kerékpáros közösségi közlekedési rendszer, önkiszolgáló kerékpárkölcsönző, rollermegosztó rendszerek, robogó megosztó rendszerek, autómegosztó rendszerek
* Fővárosi Önkormányzat által biztosított eszközök: 4 db kerékpártámasz, információs tábla

**Magyar tudósok körútja állomás célja:** Az Infopark északi részén található épületek kiszolgálása. Módváltás segítése a Petőfi híd budai hídfő villamosmegálló és a megosztáson alapuló szolgáltatások között.

* szolgáltatók által biztosított eszközök: kerékpáros közösségi közlekedési rendszer, önkiszolgáló kerékpárkölcsönző, rollermegosztó rendszerek, robogó megosztó rendszerek, autómegosztó rendszerek
* Fővárosi Önkormányzat által biztosított eszközök: 4 db kerékpártámasz, információs tábla

**Infopark villamos megálló állomás célja**: Külsőbb területekről érkezők válthatnak közlekedési módot, és érhetik el gyorsabban a belvárost, hogy az 1-es villamossal a gyűrűs irányban a város többi részeit. BudaPartról indulók, vagy oda érkezők számára egy új közlekedési alternatíva felkínálása.

* szolgáltatók által biztosított eszközök: kerékpáros közösségi közlekedési rendszer, önkiszolgáló kerékpárkölcsönző, rollermegosztó rendszerek, robogó megosztó rendszerek, autómegosztó rendszerek
* Fővárosi Önkormányzat által biztosított eszközök: 4 db kerékpártámasz, információs tábla

**1.2 Az Önkormányzat által az Együttműködő Partnerek számára a C4P projekt Infopark mobilitási hálózat 4 kijelölt állomás helyszínen biztosított eszközök**

* Felmatricázott (körül határolt, felfestett) terület Partnerenként jól elkülönített módon, előre leegyeztetettek szerint;
* Állomásonként 6 db car sharing autóparkoló hely, 2-2 parkoló/szolgáltató;
* Információs tábla, ahol az ügyfelek információkat kapnak a különböző struktúrájú mobilitási pontokról és az érintett helyszínen elérhető szolgáltatásokról, valamint folyamatos felhasználói és lakossági elégedettség felmérés, melynek eredményei a Partnerekkel megosztásra kerülnek (QR kódos felmérés, eszközigények);
* C4P projekt logó, egységes budapesti mobilitási pont logó, Fővárosi Önkormányzat logó, BKK Zrt. és KTI logó feltüntetése az Önkormányzat által biztosított eszközökre;
* QR kódos matrica a mobilitási szolgáltatók által biztosított járművekre;
* Dedikált kerékpártámaszok:
	+ BKK Bubi kerékpártámasz igény a Szent Gellért téren: 4 db
	+ Donkey Republic: kerékpártámasz igény (Egry József utca, Magyar tudósok körútja, Infopark villamos megálló): 2-2 db

**1.3 Az eszközök kihelyezése, szállítása, karbantartása**

A C4P projekt 2. fázis Infopark mobilitási hálózat 4 állomásán elhelyezésre kerülő eszközök kihelyezésére **2020. február 3.-13.** között van lehetőség, előzetes egyeztetést és helyszínbejárást követően, kivétel a Blinkee City Kft., számukra az eszközök kihelyezésére a 2020. március 1-je áll rendelkezésre. Az eszközök mobilitási állomásokon való elhelyezése és karbantartása során Együttműködő Partner törekedik arra, hogy ezeket a feladatokat elsősorban teherbicikli vagy alacsony-kibocsátású járművek használatával oldja meg. Az eszközök logisztikája és karbantartása az Együttműködő Partner felelőssége. A mobilitási hálózat 4 állomásán elhelyezésre került eszközök elszállítására az Együttműködő Partnernek **2020. november 2.** –**november 4.** között van lehetősége. Együttműködő Partner felelőssége, hogy az eszközök elszállítását követően a terület eredeti állapotának visszaállításáról gondoskodjon (pl.: felület tisztasága).

 **2. Együttműködő Partner által Ügyfelek felé nyújtott szolgáltatások, eszközök**

Az Együttműködő Partnerek az ügyfelek számára „A-B” típusú utazások megvalósítására alkalmas közlekedési szolgáltatást nyújtanak a C4P projekt 2. fázis tesztbeavatkozás teljes időtartama alatt. Az „A” (kezdő- és/vagy vég) pontként funkcionáló Infopark mobilitási hálózat 4 állomásán az Együttműködő Partnerek által szolgáltatott eszközök kizárólag rögzített számú, zéró kibocsátású (azaz emberi erővel hajtott, vagy elektromos rásegítésű vagy elektromos meghajtású) eszközök lehetnek, amelyek megfelelnek a vonatkozó jogszabályi előírásoknak, fel vannak szerelve a kötelező tartozékokkal, kényelmesek és biztonságosak. Amennyiben Ügyfél (felhasználó) nem elektromos rásegítésű vagy meghajtású eszközt (MOL Limitless Mobility Kft. vagy Wallis Autómegosztó Kft autómegosztó járművei esetében) hagy a mobilitási ponton, akkor Együttműködő Partner vállalja, hogy azt a lehetőségekhez mérten a legrövidebb idő alatt a közelben található üres autóparkolóhelyre átmozgatja.

Az Együttműködő Partner köteles előzetesen egyeztetni ezen eszközök listájáról (darabszám/típus) az Önkormányzattal és csak az Önkormányzat jóváhagyását követően települhetnek ki eszközeikkel. Együttműködő partner az eszközök listájáról folyamatos (tesztbeavatkozás elején, közepén és végén) tájékoztatást nyújt az Önkormányzatnak.

Az Együttműködő Partnereknek az Infopark mobilitási hálózat 4 állomásán nyújtott szolgáltatásaikat a hét minden napján 0-24 óra között folyamatosan biztosítania szükséges (rendelkezésre állás), tiszta, üzemkész eszközökkel.

Rendelkezésre állás minimuma

* GreenGo Car Europe Kft, MOL Limitless Mobility Kft, Wallis Autómegosztó Kft., szolgáltatók esetében: adott pillanatban minimum 1 autó/állomás legyen elérhető 6.00-20.00 óra között
* LIME Technology Kft. szolgáltató esetében: adott pillanatban legalább 3 db felvehető eszköz/állomás legyen elérhető 6.00-20.00 óra között
* Donkey Republic, BKK Zrt. (MOL BUBI) szolgáltatók esetében: adott pillanatban legalább 2 db felvehető kerékpár/állomás legyen elérhető 6.00-20.00 óra között
* Blinkee.City Kft. szolgáltató esetében: adott pillanatban legalább 1 db felvehető robogó/állomás legyen elérhető 8.00-10.00 óra között

Rendelkezésre állás maximuma

* GreenGo Car Europe Kft, MOL Limitless Mobility Kft, Wallis Autómegosztó Kft., szolgáltatók esetében: 2 autó /állomás
* LIME Technology Kft. szolgáltató esetében: 10 db eszköz /állomás
* BKK Zrt. (MOL Bubi) szolgáltató esetében: a meglévő gyűjtőállomásnak kapacitásának megfelelő darabszáma, a Szent Gellért téri pilot gyűjtőállomás esetében 8 db kerékpár
* Donkey Republic szolgáltató esetében: 4 db kerékpár /állomás
* Blinkee.City Kft. szolgáltató esetében: 3 db robogó/állomás

Az Infopark mobilitási hálózat 4 kijelölt gyűjtőállomás területén kívül eső „B” (kezdő- és/vagy vég-) pontként funkcionáló egyéb helyszínekkel kapcsolatos minden feladatot (szolgáltatási terület(ek) meghatározása, közterülethasználat biztosítása, eszközök környezetbarát begyűjtése és újraelosztása stb.) az Együttműködő Partner köteles elvégezni. Az ezzel kapcsolatban felmerülő költségek az érintett Együttműködő Partnert terhelik.

A 2020. évi tesztbeavatkozás Infopark mobilitási hálózat megnyitója – előzetesen egyeztetésre kerül – során az Együttműködő Partnerek által maximális kapacitással szükséges a szolgáltatásokat/eszközöket biztosítani.

**3. Kommunikáció**

**3.1** **Általános elvek**

* Az Együttműködő Partner a megállapodásban meghatározott feladatainak megvalósítása során és a rendelkezésre állása alatt köteles fenntartani a folyamatos kommunikációt az Önkormányzattal. Bármilyen a 2. fázisú mintaprojekt megvalósításával kapcsolatban felmerülő kérdéseket haladéktalanul tisztázni szükséges egymással a kapcsolattartókon keresztül.
* Az Együttműködő Partnernek az Infopark mobilitási hálózat állomásain biztosítania szükséges a magyar és angol nyelvű kommunikációt. A kommunikációs üzenetek előzetes harmonizálása elengedhetetlen az Együttműködő Partner és az Önkormányzat között. Együttműködő Partner vállalja, hogy a 3.2 pontban részletezett alapelvek mentén végzi a kommunikációt.
* A 2020. évi mintaprojekt arculat tekintetében egyeztetés szükséges az Együttműködő Partner és az Önkormányzat között. A mintaprojekt egyes elemei (pl. információs tábla, eszközök) egységes C4P budapesti mobilitási hálózat arculatot kell tükrözzenek. Minden eszközön szükséges elhelyezni jól látható egyedi azonosító számot, illetve minden eszközön jól látható magyar és/vagy angol nyelvű ügyfélszolgálati telefonszámot kell feltüntetni (amennyiben megoldható). Az Együttműködő Partner által biztosított olyan matrica, amelyről elérhető a C4P landing page - a projekt által biztosított információs oldal, amin keresztül bármilyen ügyfél vagy harmadik fél elérheti az egyes Együttműködő Partnerek ügyfélszolgálatát.
* Az Együttműködő Partner vállalja, hogy a honlapján vagy egyéb online-felületén a 2020. évi Infopark mobilitási hálózatról és az ezen való megjelenéséről tájékoztató jellegű információt tesz közzé.
* A kihelyezésre kerülő információs táblán és az eszközökre ragasztott matricákon az Önkormányzat elérhetőséget tesz közzé a mobilitási ponttal kapcsolatban felmerülő kérdések, észrevételek összegyűjtése és a lakosság tájékoztatása érdekében. Együttműködő Partner saját felületein szintén feltünteti ezt az elérhetőséget az Infopark mobilitási hálózattal kapcsolatos kommunikációja során.
* Együttműködő Partnerek vállalják, hogy a tesztidőszak alatt közösen, mobilitási ponthálózat témájú kampányt tartanak, mely kampány célja a szemléletformálás és a szolgáltatások megismertetése és igénybevételének megkönnyítése. Együttműködő Partnerek a tesztidőszak során legalább 4 közös rendezvény lebonyolításában (pl. megnyitó, mobilitási hálózat reggeli, záró esemény) közreműködnek. Ezen felül, a tesztidőszak alatt együttműködnek egyéb rendezvényeken való közös megjelenés során (pl.: Európai Mobilitás Hét)

**3.2 A Cities-4-People projekt 2020. évi Infopark mobilitási hálózat tesztbeavatkozás kommunikációs alapelveinek részletei**

**Mi a 2020. évi Infopark mobilitási hálózat tesztbeavatkozás célja?**

* + - Az „egyéni közösségi közlekedési módok” bemutatása campus/zöld park struktúrájú területen Budapesten.
		- A kombinált közlekedés népszerűsítése. Az ún. shared mobility eszközök a hagyományos közösségi közlekedési eszközöket kiegészítve hasznosak a városlakók számára. Ilyen módon az Infopark mobilitási hálózat helyszínén biztosított mobilitási szolgáltatások a saját autó használatát helyettesíthetik, elsősorban rövid távokon, pl. egyirányú utazások esetén, akár várakoztatással egybekötve.
		- Campus és munkahelyi övezet struktúrájú budapesti mobilitási állomás helyszínen az aktív közlekedés népszerűsítése.
		- Az innovatív közlekedési szolgáltatások bemutatása/népszerűsítése (pl. app-alapú, újfajta megosztott stb.).
		- Campus és munkahelyi övezetben megtalálható eszközök és közlekedési módok a közösségi közlekedés részei, illeszkednek a Főváros közlekedési rendszerébe/a BKK Zrt. szolgáltatási portfóliójába.
		- A közel kilenc hónapos Infopark mobilitási hálózat tesztbeavatkozás során a C4P projekt értékeli a városlakók visszajelzéseit és a bevont szolgáltatókkal való üzemeltetési tapasztalatokat. A campus és munkahelyi övezet jellegű mobilitási hálózat tesztidőszaka alatt gyűjtött eredmények segítik a felkészülést a jelenlegi budapesti közösségi közlekedési szolgáltatási csomag kiterjesztésére és fejlesztésére.
		- Együttműködő közlekedésre való viselkedés ösztönzése (védtelen közlekedőkre való különös figyelem szükségességére való felhívás – autóvezető vigyázzon a kétkerekű vezetőkre, gyalog közlekedőkre; kétkerekű vezetők vigyázzanak a gyalog közlekedőkre, vigyázzunk a közösségi közlekedési/mobilitási eszközökre).
		- További kulcsfogalmak: kis helyfoglalás, környezetbarát és fenntartható mobilitás, mikromobilitás, elektromobilitás, adatalapú mobilitásmenedzsment, intermodalitás, multimodalitás, társadalmi hasznok.

**Tabutémák, tiltott fogalmak a külső kommunikációban:**

* + - NEM (roller- kerékpár-, autó-, robogó-) kölcsönző! Hanem „megosztáson alapuló közösségi közlekedés”!
		- NEM más közösségi közlekedést helyettesítő módok! Tilos a kommunikációban a hagyományos közösségi/tömegközlekedéssel szembe állítani. Pl. nem „gyorsabb/kényelmesebb, mint a busz”! (ugyanakkor a saját autó használatát helyettesíthetik, elsősorban rövid távokon, pl. egyirányú utazások esetén).
		- Lopás (lopás esetén tilos a külső kommunikáció).
		- Vandalizmus (rongálásról, eszközök eltűnéséről tilos a külső kommunikáció).
		- Félelemkeltő/áldozatot hibáztató kommunikáció.
		- Egymás lekicsinylése (egymás szolgáltatásait kölcsönösen tiszteletben kell tartani, minden résztvevő csak a saját szolgáltatásáról/eszközeiről kommunikálhat).
		- Az elektromos roller esetében a „jármű” szó használata (jelenleg még nem tartozik a „jármű” kategóriába a KRESZ szerint).
		- Politikai töltetű kommunikáció.

**4. Felelősségvállalás**

Teljes felelősségvállalással tartoznak az Együttműködő Partnerek a szolgáltatásukkal és az eszközök használatából esetlegesen származó károkért és sérülésekért. Az általuk okozott károkéért a Ptk. szabályainak megfelelően tartoznak felelősséggel. Az Önkormányzat nem vállal felelősséget a kitelepített eszközökben esett károk tekintetében. Az Önkormányzat kizárólag az Infopark mobilitási hálózat kijelölt területén biztosítja az általa vállalt feladatokat, szolgáltatásokat az Együttműködő Partnerek számára.

**5. Együttműködő Partner további kötelezettségei az Önkormányzat felé:**

1. Egyéb eszközök telepítése, fenntartása és a terület eredeti állapotra történő visszaállítása.
2. Az **adatbiztonság** tekintetében szükséges betartani a GDPR-nek való megfelelés szabályait, az adatokat anonim vagy anonimizált formában szükséges Együttműködő Partnernek biztosítania.
3. **Folyamatos fenntartás:** Szolgáltatás/kitelepülés megkezdése, biztosítása a fenti időszakon keresztül, majd a terület elhagyása, szolgáltatás felfüggesztése.
4. Partner köteles a számára biztosított közterületet tisztán tartani.
5. **Regisztráció:** Ügyfelek regisztrálása önállóan, szolgáltatónként (ún. landing page-et a C4P projekt biztosítja).

**6. Adatszolgáltatás (két ütemben – projekt alatt és után)**:

* 1. Az Önkormányzat és BKK Zrt. által a C4P projektben végzett monitoringhoz és felügyelethez (továbbá kutatási és tervezési célra) forgalmi és egyéb adatok szolgáltatása a BKK Zrt-vel egyeztetve. Az adatok kizárólag a C4P és USER\_CHI projektben végzett feladatok ellátásához, valamint kutatási és tervezési céllal kerülnek felhasználásra, harmadik félnek nem kerülnek átadásra. A projekt 2020. április 1. – 2020. október 31. között mobilitási szolgáltatók által beszolgáltatott adatai a Fővárosi Önkormányzat 2020.02.01-jével induló USER-CHI elnevezésű projektjében felhasználhatók. A projekt két területre koncentrál: a városi lassú töltés és a TEN-T hálózat mentén elhelyezkedő gyors/villámtöltési infrastruktúra, Budapest Főváros Önkormányzata a projektben olyan megoldásokat kíván tesztelni, amelyek az elektromos eszközök (járművek) közterület-használatának racionalizálására is fókuszál. A C4P projekt kapcsán készülő nyilvános jelentésekben a szolgáltatók anonim módon kerülnek feltüntetésre, kivéve, ha az Együttműködő Partner másképp nem nyilatkozik.
	2. Együttműködő Partner a pilot megvalósításának időszaka alatt és annak zárását követően információt ad az eszközök logisztikájának módjáról (azaz az eszközök mobilitási állomásokon való elhelyezése és karbantartása során történő mozgatásáról) és a szolgáltatás által elérhető eszközök számáról (flotta méret). Együttműködő Partner 2020. január 23-ig megküldi a rövid, szöveges/képes összefoglalóját az alábbi tartalommal: eszközök darabszáma/típusa; logisztika/eszközök újraelosztásának/karbantartásának/töltésének módja, alkalmazott eszközei; ügyfélszolgálat elérhetősége (telefon, e-mail, közösségi platform stb.)
	3. Együttműködő Partner a tesztbeavatkozás megkezdése előtt (legkésőbb 2020. február 3-ig írásban tájékoztatja a Fővárosi Önkormányzatot, hogy számára milyen jogszabályi előírások módosítására, tisztázására volna szükség a pilot időszak utáni működéshez. (pl.: KRESZ, közterülethasználat, adó stb.)
	4. A projekt kapcsán beszolgáltatott adatokat Budapest Főváros Önkormányzata kezeli, eseti jelleggel a projektben közlekedésszakmai feladatokat ellátó BKK Zrt. és vagy KTI Közlekedéstudományi Intézet Nonprofit Kft. Budapest Főváros Önkormányzata, a BKK Zrt. és KTI Közlekedéstudományi Intézet Nonprofit Kft. személyes adatokat nem kezel az Infopark mobilitási hálózat kapcsán.
	5. Car-sharing megosztók esetében (GreenGo Car Europe Kft., MOL Limitless Mobility Kft, Wallis Autómegosztó Kft.) az alábbi zóna területre eső felhasználás adatait szükséges biztosítani Együttműködő Partnernek: Szent Gellért tér – Budai alsó rakpart – Dombóvári út – Budafoki út – Lágymányosi utca – Bartók Béla út – Szent Gellért tér által határolt terület (2. mell. térképvázlat), továbbá az elektromos roller LIME Kft. esetében a 2.sz. térképvázlaton megjelölt területek.
	6. Kerékpár megosztó szolgáltatások esetén az alábbi állomásokon található dokkolók és virtuális állomások használati adatait szükséges biztosítani Együttműködő Partnernek:
		1. BKK Zrt. (MOL Bubi): Szent Gellért tér – Budai alsó rakpart – Dombóvári út – Budafoki út – Lágymányosi utca – Bartók Béla út – Szent Gellért tér által határolt területen található állomások:
			1. Szent Gellért tér (1101)
			2. Műegyetem (1102)
			3. Gárdonyi tér (1103)
			4. Petőfi híd - Buda (1104)
			5. Budafoki út - Schönherz Kollégium (1106)
			6. Pázmány Péter sétány - ELTE (1108)
			7. Bertalan Lajos utca - Stoczek utca (1112)
			8. Bertalan Lajos utca - Műegyetem rakpart (1114)
			9. Műegyetem, Q épület (1115)
			10. Egry József utca (1116)
			11. Műegyetem rakpart - R épület (1117)
			12. Pázmány Péter sétány (1118)
			13. Infopark - aluljáró (1119)
			14. és minden ezen a területen 2020. december 31. előtt létesített új állomás
		2. Donkey Republic: Szent Gellért tér – Budai alsó rakpart – Dombóvári út – Budafoki út – Lágymányosi utca – Bartók Béla út – Szent Gellért tér által határolt területen található állomások:
			1. BP Gellért HUB
			2. BP Bartók Béla 11. HUB
			3. BP Karinthy 30 HUB
			4. BP Egry József HUB
			5. BP BEAC HUB
			6. BP BEAC II HUB
			7. és minden ezen a területen 2020. december 31. előtt létesített új állomás
	7. Robogó és roller megosztó szolgáltatás esetén az alábbi zóna területre eső felhasználás adatait szükséges biztosítani Együttműködő Partnernek:
		1. Blinkee.City Kft., és LIME Technology Kft.: Szent Gellért tér – Budai alsó rakpart – Dombóvári út – Budafoki út – Lágymányosi utca – Bartók Béla út – Szent Gellért tér által határolt terület
	8. Az adatszolgáltatás módja és ideje:
		1. Kétheti rendszerességgel azon bérlésekre vonatkozó adatokat biztosítása, amelynél az utazás kiinduló helye vagy az érkezési helye a megjelölt zónán belül található az alábbi részletességgel: utazás kiinduló helye (állomás neve/ GPS adat csak), utazás érkezési helye (állomás neve/ GPS adat csak), utazás megkezdésének és befejezésének időpontja, a megtett út hossza, eszköz típusa, utas regisztrációjának az időpontja, magyar vagy nem magyar telefonszám információ. Ezeket az együttműködő partner köteles kéthetente a Fővárosi Önkormányzat és BKK munkatársai rendelkezésére bocsátani. Az v. pontban meghatározott időtartamok esetében a már rendelkezésre álló adatok a pilot megkezdését megelőzően is rendelkezésre bocsátható.
		2. Adatközlés módja egységes xls vagy csv formátumban, mely az együttműködő partnerek részére Főváros/BKK által előzetesen (2020. február 20-ig) kiküldésre kerül.
		3. Fővárosi Önkormányzat és/vagy BKK részére „real time” adatokhoz való hozzáférés biztosításához az Önkormányzat számára megfelelő API rendelkezésre bocsátása az együttműködő partner feladata és felelőssége.
		4. Az adatokat elektronikus úton, vagy elektronikus adathordozón adatfájl formátumban szükséges **benyújtani a Fővárosi Önkormányzat és a KTI felé legkésőbb 1. szakaszban 2020. április 10-ig, 2. szakaszban 2021. január 10-ig.**
		5. Adatszolgáltatási időszak (2 teljes év) intervallumai:
			1. 2019. január 1. – 2020. március 31. (1. szakasz)
			2. 2020. április 1. – 2020. október 31. és
			3. 2020. november 1. – 2020. december 31. (2. szakasz)

**7. Kódex betartatásának ellenőrzése és szankcionálása**

1. ellenőrzése: Fővárosi Önkormányzat és BKK rendszeres (heti) helyszíni bejárás alapján.
2. szankcionálás eszköze: a kódex betartásának elmaradása az Infopark mobilitási hálózatból való kizárást vonhatja maga után.

**8. Egyéb rendelkezések**

Jelen szabályozási kódex a Szolgáltatókkal kötött Partnerségi Együttműködési Megállapodás elválaszthatatlan részét képezi.

Mellékletek:

1. Helyszínrajzok a közterülethasználatra vonatkozóan (egyes szolgáltatók dedikált helyei a mobilitási szolgáltatók által biztosított minimum és maximum helyigény megjelölésével: Szent Gellért tér, Egry József utca, Magyar tudósok körútja, Infopark villamos megálló)
2. Térképvázlat (zóna határát jelölő terület)